DA Den Europæiske Unions Tidende C 187/7

Offentliggørelse af en ansøgning om godkendelse af en ændring af mindre omfang i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 187/07)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»COMTÉ«

EU-nr.: PDO-FR-0116-AM02 — 5.10.2017

BOB ( X ) BGB ( ) GTS ( )

1. Ansøgende sammenslutning og legitim interesse

Navn: Comité interprofessionnel de Gestion du Comté (CIGC) Adresse: Avenue de la résistance BP 20026 39801 Poligny Cedex FRANKRIG Tlf. +33 384372351 E-mail: cigc@comte.com

CIGC er sammensat af mælkeproducenter, forarbejdningsvirksomheder og lagringsvirksomheder i produktionssektoren for den beskyttede oprindelsesbetegnelse »Comté« og er dermed berettiget til at indgive denne ansøgning.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet: [Formændringer: geografisk område, henvisninger vedrørende kontrolorganet]

4. Type ændring

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

Punkt 5. »Beskrivelse af produktionsmetoden«

Underpunkt 5.1.18, »Malkning«:

Bestemmelsen i den gældende varespecifikation om, at »Malkning skal foretages to gange om dagen, morgen og aften, på faste tidspunkter, og derfor er ad libitum-malkning ikke muligt« erstattes af: »Malkning skal foretages to gange om dagen, morgen og aften, på faste tidspunkter, og derfor er ad libitum-malkning ikke muligt. Malkerobotter er ikke tilladt.«

Bestemmelsen i den gældende varespecifikation om, at ad libitum-malkning ikke er muligt, tager sigte på at bevare knowhow og omdømme for den beskyttede oprindelsesbetegnelse »Comté«. De første prototyper på malkerobotter kom frem på det tidspunkt, hvor bestemmelsen i den gældende varespecifikation blev fastlagt, og derfor kunne bestemmelsen ikke være mere præcis. I dag er et udtrykkeligt forbud mod malkerobotter at foretrække.

Når det gælder knowhow, er der således en særlig handling forbundet med hver etape i produktionsmetoden for »Comté«:

— Malkning, som foretages af landbrugeren

— Ostemassens udskæring, som foretages af ostemageren

— Ostenes sortering, som foretages af lagringspersonalet.

Malkning med henblik på fremstilling af en ost af råmælk kræver specifik knowhow fra opdrætterens side. Under denne kritiske fase af fremstillingsprocessen drejer det sig nemlig om at bevare råmælkens flora. Ud fra dette synspunkt er det udelukkende opdrætteren, der er i stand til at bestemme yvernes rensningsmetode i de enkelte tilfælde for at sikre mælk, hvis fulde potentiale kommer til udtryk, og som giver osten sit særpræg. Malkningen er i øvrigt et priviligeret øjeblik, hvor landbrugeren ved sin tilstedeværelse kan overvåge besætningens sundhedstilstand, opdage svagheder i dyrenes adfærd og således træffe foranstaltninger, inden problemerne opstår.

Derfor ville anvendelsen af malkerobotter i en vis grad skabe tvivl omkring princippet om en produktion af »Comté«, der bygger på traditionel knowhow og sikrer »Comté«-ostens særpræg.

Denne formulering muliggør i øvrigt en bedre forståelse af produktionsbetingelserne for landbrugeren og letter kontrollen.

Andet: ændringer med henblik på ajourføring

I afsnittet »Afgrænsning af det geografiske område« ajourføres listen over de kommuner, som det geografiske område består af, efter sammenlægningen af visse kommuner. Perimeteren forbliver dog konstant.

Afsnittet »Henvisninger vedrørende kontrolorganet« ajourføres:

— Navn og kontaktoplysninger for medlemsstatens kompetente myndighed er medtaget.

— Certificeringsorganets navn og kontaktoplysninger erstattes med: »I henhold til bestemmelserne i artikel 37 i forordning nr. 1151/2012 varetages kontrollen af varespecifikationens overholdelse inden markedsføringen af et produktcertificeringsorgan, hvis navn og kontaktoplysninger findes på INAO's websted og i Europa-Kommissionens database.«

Enhedsdokument:

I det offentliggjorte enhedsdokument ajourføres beskrivelsen af det geografiske område som følge af ændringen af visse kantoners perimeter, uden at det geografiske områdes perimeter ændres.

6. Ajourført varespecifikation (kun for BOB og BGB)

https://info.agriculture.gouv.fr/gedei/site/bo-agri/document_administratif-d4e5a722-a6f6-4790-a181-94ea41f1a5dd

ENHEDSDOKUMENT

»COMTÉ«

EU-nr.: PDO-FR-0116-AM02 — 5.10.2017

BOB ( X ) BGB ( )

1. Betegnelse

»Comté«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Comté«-ost er fremstillet af rå komælk. Osten, der er lavet af opvarmet og presset ostemasse, er overfladesaltet eller har ligget i saltlage. På salgstidspunktet — efter en lagringsperiode på mindst 120 dage — har osten en skorpe med en farve, der ligger mellem elfenben og gul, normalt med en »åbning«, der kan være på størrelse med et lille kirsebær.

»Comté« indeholder mindst 45 gram og højst 54 gram fedtstof pr. 100 gram ost efter fuldstændig udtørring og har et tørstofindhold på mindst 62 gram pr. 100 gram ost. Saltindholdet må ikke være under 0,6 gram natriumklorid pr. 100 gram ost. Fugtigheden i den affedtede ost må ikke overstige 54 %.

Ved salg til den endelige forbruger har »Comté« form som en rund ost med en vægt på mellem 32 og 45 kg og en diameter på mellem 55 og 75 centimeter med lige eller let konkave, 8-13 centimeter høje sider, med børstet, fast og kornet skorpe i en farveskala mellem gylden og brun. Ostens tykkelse på midten må ikke overstige sidens højde med mere end faktor 1,4.

»Comté« kan ligeledes sælges til den endelige forbruger udskåret i mindre stykker eller revet.

»Comté« har en kompleks smag. Selv om smagspaletten generelt er den samme for alle ostene, må man sige, at der ikke findes to »Comté«-oste, der er helt ens. Man har identificeret seks store smagsgrupper inden for »Comté« (frugtagtig, mælkeagtig, tørret, vegetabilsk, animalsk og krydret), og disse omfatter mere end 90 nuancer.

3.3. Foder (kun for produkter af animalsk oprindelse) og råvarer (kun for forarbejdede produkter)

Mælken stammer fra en mælkebesætning af racen Montbéliarde (racetype 46) eller Simmental française (racetype 35) eller krydsninger af de to racer ved certificeret avl.

Mælken indsamles inden for en radius på højst 25 kilometer. Denne bestemmelse, der begrænser transporttiden, beskytter mælken mod strukturelle forringelser. Det giver også mulighed for at forarbejde mælken under de forhold, der angives i varespecifikationen (råmælk), og som skal fremme udviklingen af den iboende mælkeflora.

Med henblik på at bevare produktets kvalitet og særtræk er der lagt loft over mælkeproduktionen pr. hektar potentielt foderareal.

Den maksimale tankkapacitet ved forarbejdningen af mælken er begrænset til 12 oste pr. tank for at sikre produktets kvalitet. Der må ikke gennemføres mere end tre produktionsforløb i samme tank inden for en 24 timers periode.

For at garantere en tæt forbindelse mellem regionen og produktet ved hjælp af særligt foder fra det geografiske område begrænses supplerende foder til 1 800 kg pr. malkeko pr. år. På bedriften skal det reelt udnyttede græsningsareal være på mindst en hektar pr. malkeko. Græsning er obligatorisk, så længe vejrforholdene, jordens bæreevne og græsmængden tillader det. Alle disse bestemmelser indebærer, at mindst 70 % af besætningens foder kommer fra det geografiske område. Malkekøernes grundration kommer udelukkende fra det geografiske område.

For at bevare den traditionelle græsningspraksis er driftssystemer, hvor hele foderet gives i trug i vækstperioden, forbudt, og græsning skal udgøre hovedfoderkilden.

Gæret foder, enten i form af ensilage eller andet, er forbudt til fodring af mælkebesætningen hele året på grund af de teknologiske risici under produktionen og lagringen af oste i forbindelse med denne praksis.

Kun råvarer og tilskudsfoder fra ikke-GMO-dyrkning er tilladt til fodring af mælkebesætningen med henblik på at bevare foderets traditionelle karakter.

3.4. Specifikke etaper af produktionen, som skal finde sted i det afgrænsede geografiske område

Mælkeproduktionen samt fremstilling og lagring af ostene foregår i det geografiske område.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

Udskæring og emballering af »Comté«-stykker sker i forlængelse af lagringen. Dette kræver en særlig viden og påvirker produktets kvalitet direkte, eftersom det er nødvendigt at sortere ostene og fjerne dem, der er uegnede til færdigpakning. Disse betingelser gør det også muligt at overholde de optimale opbevaringsbetingelser for osten ud over salg som hele oste og at garantere »Comté«-ostens fysiske og organoleptiske integritet for forbrugeren.

Dette er baggrunden for, at udskæring og rivning sker i det geografiske område i forbindelse med færdigpakning.

I forbindelse med færdigpakning

— kan de hele oste udskæres senest 15 dage efter, at de er kommet ud af lagringskælderen. I dette tidsrum skal de opbevares ved en temperatur på mellem 4 °C og 8 °C og med en luftfugtighed på mindst 85 %

— kan skorpen fjernes på stykker med en enhedsvægt på under 40 gram eller stykker til rivning. Afskorpningen sker umiddelbart efter udskæring for en skorpe, der har for høj fugtighed, eller som er beskadiget. Når skorpen er sund, sker afskæringen inden for 8 timer efter den første udskæring. Afskorpede stykker må kun opbevares i luften i 72 timer, herefter skal de vakuumpakkes. Vakuumpakningen skal ske efter højst 15 dage

— må ingen samtidige operationer på andre produkter end »Comté« foretages i forbindelse med udskæringen og emballeringen.

Udskæring og rivning kan ske uden for det geografiske område, hvis de udføres i overværelse af forbrugeren.

3.6. Særlige regler for mærkning af det produkt, den registrerede betegnelse henviser til

Mærkningen af de enkelte oste med den kontrollerede oprindelsesbetegnelse »Comté« skal omfatte navnet på oprindelsesstedet skrevet med typer, hvis størrelse er mindst to tredjedele af de største skrifttyper på etiketten.

Mærkningen skal omfatte Den Europæiske Unions »BOB«-symbol og kan ligeledes omfatte betegnelsen »appellation d'origine protégée«.

Producenten, lagringsvirksomheden eller indpakningsvirksomheden skal tydeligt angives med navn og adresse, som skal være beliggende i det geografiske område.

Anvendelsen af enhver betegnelse eller andre angivelser, der ledsager denne betegnelse, er forbudt på etiketten, i annoncering, på fakturaer eller handelspapirer med undtagelse af særlige varemærker eller fabrikantmærker.

Ost, der sælges under oprindelsesbetegnelsen »Comté«, skal identifikationsmærkes som angivet ovenfor. Alle hele oste skal forsynes med et grønt eller brunt mærkningsbånd på siden, inden de forlader lagringskælderen. Alle forarbejdede stykker skal påføres »Comté«-logoet med den grønne klokke. På forsiden af salgsstykkerne er det obligatorisk at påsætte »Comté«-logoet med den grønne klokke og betegnelsen »Comté« med skrifttyper med en størrelse på mindst to tredjedele af de største skrifttyper og med farvekoden grøn Pantone 349C.

Når osten sælges hel, skal siden under mærkningsbåndet påføres en elliptisk, grøn kaseinplade med sorte bogstaver med følgende påskrift: France, »Comté«, fremstillingsvirksomhedens nummer og fremstillingsmåned. Fremstillingsdatoen angives på en kaseinplade, der anbringes i nærheden af den grønne kaseinplade.

4. Kort angivelse af det geografiske områdes afgrænsning

I Ain:

Kantonerne Bellegarde-Sur-Valserine, Nantua, Oyonnax, Pont-d'Ain og Thoiry.

Kantonen Ambérieu-En-Bugey undtagen kommunerne Château-Gaillard og Saint-Maurice de Remens; kantonen Gex undtagen kommunerne Sauverny og Versonnex; kantonen Hauteville-Lompnes undtagen kommunen Armix; kantonen Saint-Etienne-Du-Bois undtagen kommunerne Marboz, Cormoz og Beaupont.

Kommunerne Saint-Benoît, Ceyzeriat, Druillat, Journans, Revonnas, Saint-Martin-du-Mont, Tossiat, Bénonces, Briord, Groslée-Saint-Benoit (kun Groslée), Innimond, Lhuis, Lompnas, Marchamp, Montagnieu, Ordonnaz, Saint-Sorlin-en-Bugey, Sault-Brénaz, Seillonnaz, Serrières-De-Briord, Souclin og Villebois.

I Doubs:

Kantonerne Besançon, Frasne, Morteau, Ornans, Pontarlier, Saint-Vit og Valdahon.

Kantonen Baume-Les-Dames undtagen kommunerne Abbenans, Avilley, Bonnal, Cubrial, Cubry, Cuse-et-Adrisans, Fontenelle-Montby, Gondenans-Montby, Gondenans-les-Moulins, Gouhelans, Huanne-Montmartin, Mesandans, Mondon, Montagney-Servigney, Montussaint, Nans, Puessans, Rognon, Romain, Rougemont, Tallans, Tournans, Tressandans, Trouvans, Uzelle og Viethorey; kantonen Maîche undtagen Bondeval, Thulay, Meslières og Abbevillers; kantonen Valentigney undtagen kommunerne Bourguignon, Écot, Mandeure og Mathay.

Kommunerne Anteuil, Belvoir, Branne, Chaux-lès-Clerval, Chazot, Crosey-le-Grand, Crosey-le-Petit, Fontaine-lès-Clerval, (L')Hôpital-Saint-Lieffroy, Hyémondans, Lanans, Lanthenans, Orve, Pays de Clerval, Pompierre-sur-Doubs, Rahon, Randevillers, Roche-lès-Clerval, Saint-Georges-Armont, Sancey, Servin, Surmont, Valonne, Vaudrivillers, Vellerot-lès-Belvoir, Vellevans, Vernois-lès-Belvoir og Vyt-lès-Belvoir.

I Jura:

Hele departementet undtagen kommunerne Annoire, Aumur, Champdivers, Chemin, Longwy-sur-le-Doubs, Molay, Peseux, Petit-Noir, Saint-aubin, Saint-Loup og Tavaux.

I Saône-et-Loire:

Kommunerne Beaurepaire-En-Bresse, Beauvernois, Bellevesvre, Fretterans, Mouthier-en-Bresse, Savigny-en-Revermont, Saillenard, Torpes, Flacey-en-Bresse, Joudes, Cuiseaux, Champagnat og Sagy.

I Haute-Savoie:

Kommunen Challonges (kun for to parceller).

5. Tilknytning til det geografiske område

Det geografiske område omfatter bjergkæden Jura, en række kalkholdige plateauer og en forlængelse ind på en lille del af den tilgrænsende slette.

De pågældende landbrugsområder er kendetegnet af en jordbund med ringe bonitet, de er meget bakkede, og undergrunden består af kalksten og ler.

Hele området er præget af fastlandsklima med store årstidsbestemte temperaturudsving og rigelig nedbør om sommeren, selv om den er spredt over hele året, med kraftig nedbør om sommeren, en lav årlig gennemsnitstemperatur og mange dage med frost.

Der er tale om et regnfuldt alpint eller subalpint klima med en årlig nedbør, der altid ligger over 900 mm og generelt over 1 000 mm. Allerede i lavlandet er nedbøren rigelig, og den tager til i selve bjergområderne. Årstidsfordelingen er præget af, at der ikke findes nogen tør årstid.

Området er karakteriseret af både skove og græsarealer. Områdets særlige geologiske og klimatiske forhold (kraftig nedbør, ingen tørkeperioder om sommeren osv.) er særligt gunstige for græsvækst. De giver mulighed for naturlige græsarealer med stor planterigdom (navnlig bredbladet ukrudt) og en særlig flora, der hovedsagelig udgøres af kalkholdige vækster.

I dette område, der er velegnet til græsvækst, foretrækker man at lade malkekøerne græsse, så længe vejrforholdene, jordbundens bæreevne og forekomsten af græs tillader det. Opdrætterne har valgt racen Montbéliarde, som er tilpasset forholdene i området og udgør næsten hele bestanden af malkekvæg i det geografiske område. Den ekstensive udnyttelse af græsningsarealerne er bevaret (begrænsning af belastningen, kvælstof, koncentrater osv.). Det geografiske område har i øvrigt en særlig »ostekultur«, som består i, at flere bedrifter bidrager med mælk for at fremstille en stor ost, og har skabt en stærk solidaritet og fælles leveregler.

Siden det 11. århundrede har regionens opdrættere hver dag indsamlet mælken fra deres forskellige hjorder for at fremstille store oste. Selv i dag er mælkeproducenterne overvejende organiseret i kooperativer og samler deres mælk i et osteri, der kaldes for »fruitière«.

Den traditionelle fremstillingspraksis for denne ost er videreført til vore dage, både når det gælder fodring af dyrene på græsningsarealer og tørring af høet, og når det gælder selve fremstillingsprocessen med styring af tidspunktet for udskæring af ostemassen, blanding og opvarmning af denne samt aftapning, presning, saltning og forlagring efterfulgt af lagring.

»Comté« er lavet af råmælk fra køer og ud fra en presset, opvarmet ostemasse, der formes til en stor, rund ost med en diameter på mellem 55 og 75 centimeter og med en lang lagringstid, der gør den til en lagerost.

»Comté« har et begrænset fedtindhold, der adskiller den fra andre oste lavet af presset, opvarmet ostemasse.

»Comté« har en kompleks smag. Selv om smagspaletten generelt er den samme for alle ostene, må man sige, at der ikke findes to »Comté«-oste, der er helt ens. Man har identificeret seks store smagsgrupper (frugtagtig, mælkeagtig, tørret, vegetabilsk, animalsk og krydret) og disse omfatter mere end 90 nuancer.

Disse store, hårde oste fremstilles i barske omgivelser, hvor skove og græsarealer deles om pladsen, og hvor det var umuligt at udvikle andre ressourcer. For menneskene i området var fremstilling af en lagerost den eneste måde, hvorpå man kunne fremstille en holdbar fødevare med de store mængder mælk, som kunne holde sig igennem de lange vintre. Opdrætterne i regionen valgte derfor en kvægrace, der var særligt egnet til forholdene i området og fremstilling af en bestemt ost. Mælken fra flere bedrifter blev samlet i såkaldte »fruitières«, hvor man fremstillede en stor og meget holdbar ost, som også gav omverdenen mulighed for at værdsætte dette områdes righoldighed. Valget af opvarmet ostemasse skyldes den store mængde brænde, der findes i nærheden.

Græsarealernes karakteristiske udtryk i ostenes smag underbygges af den specifikke viden, der kendetegner alle faser af fremstillingen af dette produkt.

Først og fremmest er den store blomsterrigdom i det naturlige miljø i det geografiske område gunstig for udviklingen af de sammensatte aromaer i ostene. Denne mangfoldighed bevares, fordi opdrætterne stadig i høj grad lader malkekøerne græsse. Man har i øvrigt ført bevis for denne tætte forbindelse mellem blomsterrigdommen og »Comté«-ostens righoldige aroma i to videnskabelige undersøgelser fra 1994. Med hensyn til selve fremstillingen gør begrænsningen af fedtindholdet det muligt at undgå smagen af lipolyse og styrke »Comté«-ostens særlige aromaer. Det minimale tørstofindhold og det maksimale fugtindhold i den affedtede ost gør det muligt at undgå et for stort vandindhold i osten og understreger aromaernes udtryk. Det minimale saltindhold giver ligeledes aromastofferne bedre mulighed for at komme til udtryk. Kravet om åbne tanke gør det også muligt at bevare ostemagernes kompetence såsom udskæringen af ostemassen eller aftapningen. Endelig udnytter lagringspersonalet sin viden til at tilpasse lagringsbetingelserne til det enkelte parti. Ostens aromaer, der skyldes de naturlige faktorer såsom græsset og det mikrobielle økosystem, kommer først til deres fulde udtryk efter den lange lagring, hvor processen fremmes ved at benytte planker af rødgran, der er særligt velegnede til lagring af »Comté«. Fremstillingen af »Comté« gør det muligt at opretholde de traditionelle landbrugsaktiviteter og bidrager i høj grad til at bevare balancen i den lokale økonomi.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://info.agriculture.gouv.fr/gedei/site/bo-agri/document_administratif-d4e5a722-a6f6-4790-a181-94ea41f1a5dd

(1) EUT L 179 af 19.6.2014, s 17.

(2) EUT L 343 af 14.12.2012, s. 1.